b'\n_START_ARTICLE_\nTevkri\n_START_PARAGRAPH_\nTevkri (egip\xc4\x8dansko Tjeker) so bili eno od Ljudstev z morja._NEWLINE_Znani so predvsem iz Zgodbe o Unamonu, vendar so bili omenjeni \xc5\xbee pred tem. Na reliefih v Medinet Habuju so opisani kot napadalci, ki jih je faraon Ramzes III. porazil v 5., 8. in 12. letu svojega vladanja. Domneva se, da so v 12. stoletju pr. n. \xc5\xa1t. majhno mesto Dor v Kanaanu razvili v veliko utrjeno pristani\xc5\xa1\xc4\x8de.\n_START_SECTION_\nPoreklo\n_START_PARAGRAPH_\nPoreklo Tevkrov in drugih Ljudstev z morja je negotovo. Njihovo ime je izpeljano iz egip\xc4\x8danskega tkr ali skl, ki se \xc4\x8drkujeta kot Tjekru, Sikil, Djekker, Sical, in druga\xc4\x8de. Etimologija imena je te\xc5\xbeavna, zato so sodobni znanstveniki posku\xc5\xa1ali povezati njihovo ime z znanimi zemljepisnimi imeni.  Flinders Petrie je njihov etnonim povezal z imenom mesta Zakros v vzhodni Kreti. Njegovo hipotezo so sprejeli tudi nekateri sodobni znanstveniki. Tevkri so morda istovetni s Teukri, ki so v starih virih opisani kot prebivalci severozahodne Anatolije do ju\xc5\xbeno od Troje. Slednje ima Trevor Bryce za \xc4\x8disto \xc5\xa1pekulacijo.\n_START_SECTION_\nMesto Dor\n_START_PARAGRAPH_\nTevkri so morda osvojili mesto Dor na sredozemski obali Kanaana blizu sodobne Haife in ga pretvorili v veliko in dobro utrjeno pristani\xc5\xa1\xc4\x8de. Sredi\xc5\xa1\xc4\x8de kraljestva Tevkrov je bilo mesto, ozna\xc4\x8deno kot Dor XII in arheolo\xc5\xa1ko dokazano na severni \xc5\xa0aronski ravnici. Mesto je cvetelo v obdobju od 1150 do 1050 pr. n. \xc5\xa1t., potem pa je bilo nasilno uni\xc4\x8deno. \xc4\x8cas je zgradbe iz blatnih zidakov pretvoril v debelo plast prahu in kr\xc5\xa1ja. Ephraim Stern povezuje uni\xc4\x8denje mesta s \xc5\xa1irjenjem Feni\xc4\x8danov.  _NEWLINE_Tevkri so morda eno od samo nekaj Ljudstev z morja z znanimi imeni vladarjev. Egip\xc4\x8danski sve\xc4\x8denik Venamun omenja, da se je vladar Dora imenoval Beder. Po Edwardu Lipinskem so bili Sikali (Tevkri) pomor\xc5\xa1\xc4\x8daki ali voja\xc5\xa1ki najemniki, b3-d\xe1\xbb\x89-r (beder) pa je bil naziv lokalnega guvernerja, delegata kralja Tira._NEWLINE_Po Venamunovi zgodbi Tevkri niso ve\xc4\x8d omenjeni.'